S-1377/2008

Mál þetta, sem dómtekið var 28. janúar 2009, er höfðað með ákæru útgefinni af lögreglustjóranum á Suðurnesjum 29. desember 2008 á hendur B-kk-þgf Þ-kk-þgf Ó-kk-þgf, kt. [...], Frostafold 3, Reykjavík, „fyrir líkamsárás, með því að hafa aðfaranótt 7. september 2008 á skemmtistaðnum Primo, Hafnargötu 48, Reykjanesbæ, ráðist á K-kk-þf R-kk-þf Á-kk-þf, Fýlshólum 11, Reykjavík með því að slá hann hnefahögg í andlit svo hann féll aftur fyrir sig í gólfið og hlaut við þetta heilahristing, illa tætt stjörnulaga sár á hvirfli, 4x4x4x3 cm, sem náði að hluta að höfuðkúpu, sem saumað var með 17 sporum og bólgu á hægri kinn.“

Þetta er talið varða við 1. mgr. 217. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til að greiða sakarkostnað.

Ákærði krefst vægustu refsingar er lög leyfa. Þá gerir verjandi ákærða kröfu um hæfileg málsvarnarlaun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í mars 1984. Samkvæmt sakavottorði ákærða var hann hinn 3. mars 2006 dæmdur í tveggja mánaða fangelsi, skilorðsbundið í þrjú ár, fyrir brot gegn 2. mgr. 218. gr. almennra hegningarlaga. Þá gekkst hann undir greiðslu sektar með lögreglustjórasátt 29. maí 2007 fyrir umferðarlagabrot og sviptingu ökuréttar í þrjá mánuði. Með dómi 17. júlí 2007 var hann dæmdur í fjögurra mánaða fangelsi, skilorðsbundið í þrjú ár, fyrir fíkniefnalagabrot, en skilorðsdómurinn frá 3. mars 2006 var tekinn upp og dæmdur með. Með broti því sem ákærði er nú sakfelldur fyrir hefur hann rofið skilorðsdóminn frá 17. júlí 2007 og með vísan til 60. gr. almennra hegningarlaga nr. 19/1940 ber að taka hann upp og ákveða refsingu ákærða í einu lagi, sbr. 77. gr. laganna. Ákærði hefur játað hreinskilnislega brot það sem hann er sakfelldur fyrir. Afleiðingar af háttsemi ákærða voru þær að brotaþoli hlaut heilahristing, sár aftan á hnakkann, sem sauma þurfti 17 sporum, og bólgu á hægri kinn. Að öllu þessu virtu þykir refsing ákærða hæfilega ákveðin fangelsi í sex mánuði. Ákærði hefur átt við fíkniefnavanda að stríða og lögð hafa verið fram gögn um að hann hafi farið í meðferð og dvelji nú á áfangaheimili. Með hliðsjón af sakaferli ákærða þykir hins vegar ekki fært að skilorðsbinda refsingu hans.

Með vísan til 1. mgr. 218. gr. laga nr. 88/2008 um meðferð sakamála ber að dæma ákærða til að greiða allan sakarkostnað, alls 79.484 krónur. Samkvæmt yfirliti um sakarkostnað er um að ræða kostnað vegna læknisvottorða, 25.700 krónur. Þóknun verjanda fyrir dómi þykir hæfilega ákveðin 53.784 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, B-kk-nf Þ-kk-nf Ó-kk-nf, sæti fangelsi í sex mánuði.

Ákærði greiði 79.484 krónur í sakarkostnað, þar með talin 53.784 króna þóknun skipaðs verjanda hans, H-kk-ef I-kk-ef hæstaréttarlögmanns.

S-kvk-nf B-kvk-nf